Лъэпкъ зэныбжьэгъугъэр зыгъэбыдэхэр
Къэбэрдей-Балъкъэрым ЩэнхабзэмкIэ и фондым щагъэлъэпIащ куржыхэм я «Риони» лъэпкъ щэнхабзэ центрыр республикэм къызэрыщызэрагъэпэщрэ илъэс 25-рэ зэрырикъур.
Куржыхэм ехъуэхъуну пшыхьым зыкърагъэхьэлIащ КъБР-м и Парламентым, жылагъуэ зэгухьэныгъэхэм, республикэм и лъэпкъ щэнхабзэ центрхэм, дин IуэхущIапIэхэм я лэжьакIуэхэр.
«Риони»-м и унафэщI Лобжанидзе Анзор къыхигъэщащ куржыхэр адрей хэхэсхэм нэхърэ республикэм зэрыщынэхъыбэр, илъэси 120-рэ и пэкIэ ахэр куэду Къэбэрдей-Балъкъэрым къызэрыIэпхъуэрэ мы щIыналъэр зей лъэпкъхэм ныбжьэгъу зэрахуэхъуар. Я центрым и лэжьыгъэр Къэбэрдей-Балъкъэрым, Кавказ Ищхъэрэм лъэпкъ зэныбжьэгъугъэр щыгъэбыдэным хуэунэтIауэ дяпэкIи зэрыщытынури жиIащ.
«Риони» центрым и лэжьыгъэр зытеу-хуар лъэпкъ щэнхабзэр, бзэр, хабзэр хъумэнырщ, абыхэм нэгъуэщIхэр щыгъэгъуэзэнырщ, щIэблэм зегъэузэщIынырщ.
ДЖЭДГЪЭФ Маринэ.
